Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 286/09/8807	Michalovce, 27.2.2013
EEČ : 2-66-30-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
pre prečin zanedbania povinnej výživy  podľa § 207  odsek 1, odsek 3 písmeno b) Trestného zákona, ktorého sa dopustil na tom skutkovom základe, že aj napriek tomu, že ako otec v zmysle Zákona o rodine je povinný prispievať na výživu svojej dcéry - maloletej XXXXX, XXXXX, pričom rozsah vyživovacej povinnosti mu bol určený rozsudkom Okresného súdu Michalovce spisovej značky 21C/116/2007 zo dňa 30. 01. 2008, ktorý nadobudol právoplatnosť dňa 11. 03. 2008 a to tak, že na dcéru XXXXX má prispievať sumou 132,77 € (4.000,- slovenských korún) mesačne k rukám matky XXXXX narodenej XXXXX vždy do 15. dňa v mesiaci vopred, túto povinnosť si v Suchom ani inde neplní, čím za obdobie od mesiaca marec 2008 doposiaľ dlhuje na výživnom matke maloletej sumu najmenej 2.600 €
lebo je trestné stíhanie neprípustné podľa § 9 odsek 1 písmeno g
Odôvodnenie:
Poverený príslušník Obvodného oddelenia PZ Strážske uznesením spisovej značky ORP-368/ST-MI-2009 z 26. 03. 2009 začal trestné stíhanie a uznesením zo dňa 20. 04. 2009 vzniesol obvinenie  XXXXX XXXXX pre prečin zanedbania  povinnej výživy podľa § 207 odsek 1, ods. 3 písmeno b) Trestného zákona,  na  tom   skutkovom   základe, ako je to uvedené vo výrokovej časti tohto uznesenia. 
Uznesením  vyšetrovateľa Úradu justičnej a kriminálnej polície OR PZ Michalovce  sp. zn. ORP-420/OVK-MI-2010 zo 17. 08. 2010  bolo trestné stíhanie proti obvinenému XXXXX XXXXX podľa § 228 odsek 2 písmeno a) Trestného poriadku prerušené  pre jeho neprítomnosť.
Krajská prokuratúra v Košiciach v súlade s návrhom Okresnej prokurátorky v Michalovciach požiadala príslušný kompetentný orgán Poľskej republiky o prevzatie trestného stíhania poľského občana XXXXX XXXXX 
Z listu Prokuratúry Okregowej v Gdaňsku pod spisovou značkou III Oz 966/10 z 28. 01. 2011 vyplýva, že  poľská strana rozhodla o prevzatí trestného konania proti obvinenému XXXXX XXXXX 
Rozhodnutím  Obvodnej prokuratúry Gdaňsk - Wrzeszcz v Gdaňsku spisovej značky číslo 1 Ds.958/11  zo  dňa 29. 06. 2011 v spojení s rozhodnutím Obvodného súdu Gdaňsk - Polnoc v Gdaňsku spisovej značky číslo XI Kp 874/11 zo dňa 28. 02. 2012  bolo  trestné stíhanie proti obvinenému XXXXX XXXXX pre vyššie uvedený skutok zastavené  podľa článku  17 § 1 bod 1 Trestného poriadku Poľskej republiky,   z dôvodu uzavretia dohody medzi obvineným a matkou maloletej, týkajúcej sa splatenia nedoplatkov na výživnom.    
Podľa článku 63 Zmluvy medzi bývalou Československou socialistickou republikou a bývalou Poľskou ľudovou republikou o právnej pomoci a úprave právnych  vzťahov v občianskych, rodinných, pracovných a trestných veciach z 21. 12. 1987 po prevzatí trestného stíhania justičné orgány dožadujúcej zmluvnej strany nemôžu pokračovať v trestnom konaní proti tej istej osobe pre ten istý skutok.
Podľa § 9 odsek 1 písmeno g) Trestného poriadku trestné stíhanie nemožno začať, a ak bolo začaté nemožno v ňom pokračovať a musí byť zastavené, ak to ustanovuje medzinárodná zmluva.
Vzhľadom na to, že vo veci bolo potrebné meritórne rozhodnúť a pominul dôvod na prerušenie trestného stíhania bolo potrebné v trestnom stíhaní pokračovať a následne zastaviť trestné stíhanie zo zákonných dôvodov.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor